IZVEDBENA UREDBA KOMISIJE (EU) 2020/2254

z dne 29. decembra 2020

o sestavi navedb o poreklu na podlagi izjav dobavitelja za preferencialni izvoz v Združeno kraljestvo v prehodnem obdobju

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 952/2013 Evropskega parlamenta in Sveta z dne 9. oktobra 2013 o carinskem zakoniku Unije (1) in zlasti člena 66(a) Uredbe,

ob upoštevanju naslednjega:

(1) Sporazum o trgovini in sodelovanju med Evropsko unijo in Evropsko skupnostjo za atomsko energijo na eni strani ter Združenim kraljestvom Velika Britanija in Severna Irska na drugi strani (2) (v nadaljnjem besedilu: Sporazum) je bil podpisan 30. decembra 2020 (3) in se začasno uporablja od 1. januarja 2021.

(2) V skladu s členom 64(1) Uredbe (EU) št. 952/2013 mora blago, da bi bilo upravičeno do preferencialnih tarifnih ukrepov iz člena 56(2)(d) (preferencialni tarifni ukrepi v okviru sporazumov Unije z nekaterimi državami ali ozemlji zunaj njenega carinskega območja ali skupinami takih držav ali ozemelj), izpolnjevati pravila o preferencialnem poreklu iz navedenih sporazumov, kot je navedeno v členu 64(2).

(3) Člen ORIG 19 Sporazuma določa, da izvoznik izdelka sestavi navedbo o poreklu na podlagi informacij, ki dokazujejo poreklo izdelka, vključno z informacijami o statusu porekla materialov, uporabljenih pri njegovi izdelavi. Na podlagi navedenega člena je izvoznik odgovoren za pravilnost navedbe o poreklu in informacij, ki so v njej navedene.

(4) Izvedbena uredba Komisije (EU) 2015/2447 (4) med drugim določa postopkovna pravila za lažjo določitev preferencialnega porekla blaga v Uniji. Člen 61 navedene izvedbene uredbe določa, da če dobavitelj izvozniku zagotovi informacije, potrebne za določitev statusa blaga s poreklom za namene določb, ki urejajo preferencialno trgovino med Unijo in nekaterimi državami ali ozemlji (status preferencialnega porekla), dobavitelj to stori z izjavo dobavitelja. Člen 62 navedene izvedbene uredbe določa, da če dobavitelj izvozniku redno dobavlja pošiljke blaga in naj bi bil status porekla blaga vseh teh pošiljk isti, lahko dobavitelj predloži eno samo izjavo, ki zajema naknadne pošiljke takega blaga (v nadaljnjem besedilu: dolgoročna izjava dobavitelja).

(5) Glede na kratko obdobje med objavo sporazuma in datumom začetka njegove uporabe bi nekateri dobavitelji težko pravočasno predložili vse ustrezne izjave izvoznikom, na podlagi katerih bi lahko ti sestavili navedbe o poreklu ob začetku uporabe sporazuma.

(6) Za lažjo sestavo navedb o poreklu od datuma začetka uporabe sporazuma je primerno, da se izvoznikom v prehodnem obdobju dovoli, da navedbe o poreklu sestavijo na podlagi izjav dobavitelja, tudi če takrat nimajo vseh ustreznih izjav dobavitelja, pod pogojem, da so izjave dobavitelja ob koncu prehodnega obdobja predložene izvozniku. To ne vpliva na izpolnjevanje obveznosti izvoznika, da sestavi navedbe o poreklu na podlagi informacij, ki dokazujejo poreklo izdelka, vključno z informacijami o statusu porekla materialov, uporabljenih pri njegovi izdelavi.

(7) Ukrepi iz te uredbe so v skladu z mnenjem Odbora za carinski zakonik –

SPREJELA NASLEDNJO UREDBO:

Člen 1 Ne glede na člena 61 in 62 Izvedbene uredbe (EU) 2015/2447 lahko za namene uporabe Sporazuma o trgovini in sodelovanju med Evropsko unijo in Evropsko skupnostjo za atomsko energijo na eni strani ter Združenim kraljestvom Velika Britanija in Severna Irska na drugi strani izvoznik do 31. decembra 2021 sestavi navedbe o poreklu za izvoz v Združeno kraljestvo na podlagi izjav dobavitelja, ki jih lahko dobavitelj predloži naknadno, pod pogojem, da so izjave dobavitelja do 1. januarja 2022 predložene izvozniku. Če izvoznik do navedenega datuma ne prejme izjav dobavitelja, izvoznik o tem obvesti uvoznika najpozneje do 31. januarja 2022.

Člen 2 Ta uredba začne veljati dan po objavi v Uradnem listu Evropske unije. Uporablja se od 1. januarja 2021.

Ta uredba je v celoti zavezujoča in se neposredno uporablja v vseh državah članicah. V Bruslju, 29. decembra 2020 Za Komisijo Predsednica Ursula VON DER LEYEN

(1) UL L 269, 10.10.2013, str. 1.

(2) UL L 444, 31.12.2020, str. 14.

(3) Sklep Sveta (EU) 2020/2252 z dne 30. decembra 2020 o podpisu, v imenu Unije, in o začasni uporabi Sporazuma o trgovini in sodelovanju med Evropsko unijo in Evropsko skupnostjo za atomsko energijo na eni strani ter Združenim kraljestvom Velika Britanija in Severna Irska na drugi strani in Sporazuma med Evropsko unijo in Združenim kraljestvom Velika Britanija in Severna Irska glede varnostnih postopkov pri izmenjavi in varovanju tajnih podatkov (UL L 444, 31.12.2020, str. 2.).

(4) Izvedbena uredba Komisije (EU) 2015/2447 z dne 24. novembra 2015 o določitvi podrobnih pravil za izvajanje nekaterih določb Uredbe (EU) št. 952/2013 Evropskega parlamenta in Sveta o carinskem zakoniku Unije (UL L 343, 29.12.2015, str. 558).